**PONEDJELJAK, 4.5.2020.**

Dobro jutro svima!

Krenuli smo u 8. tjedan nastave na daljinu. Sigurna sam da ste za ovaj produženi vikend bili jako vrijedni. Evo što vas danas očekuje.

**HRVATSKI JEZIK**

Vaš današnji zadatak je u pisanci **ukratko** (5 – 7 rečenica)opisati i nacrtati grad iz mašte. Možete odabrati jedan od ovih gradova: Igrograd, Spavograd, Slatkograd, Svađograd, Sporograd… Naravno, možete i sami izmisliti neki svoj grad. **Opišite kako taj grad izgleda, što se u njemu radi, tko u njemu živi i biste li vi voljeli živjeti u tom gradu.**

Evo mog primjera…

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 4.5.2020.

Svađograd

Moj grad iz mašte zove se Svađograd. U njemu nema kuća već samo visokih zgrada i nebodera. Oko nebodera nema šuma ni parkova. Grad je pun automobila, raznih trgovina i parkirališta. U Svađogradu žive odrasli ljudi koji se samo svađaju. Umjesto pozdrava, dan započinju svađom. Ja nikako ne bih voljela živjeti u takvom gradu.

ILUSTRACIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iako je učiteljica Sanja krenula s množenjem broja 7, mi ćemo se još malo zadržati na množenju i dijeljenju s brojevima koje smo do sada naučili, kako bi sve dobro uvježbali.

Zato vam danas iz **MATEMATIKE** šaljem **radni listić** za uvježbavanje množenja i dijeljenja (u posebnom je wordovom dokumentu). Oni koji ga mogu isprintati neka to učine i riješe listić olovkom, a ostali neka riješe listić u wordu i sačuvaju ga kao dokument na kompjuteru.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Za sat **TZK** vam danas šaljem poveznicu za 3. sportsku lektiru. Nadam se da će vam se i ovaj naslov svidjeti. Riječ je o jedrenju, a priča se zove „Igranje s vjetrom“.

[https://www.youtube.com/watch?v=en1LnmSzrVw&t=16s](https://www.youtube.com/watch?v=en1LnmSzrVw&t=16s%3E)

Nakon što poslušate priču, napišite nekoliko rečenica o tome što vam se u priči svidjelo. Imate vremena do petka (8.5.).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**GLAZBENA KULTURA: pjesma Josipa Kaplana: „Pred majčinom slikom“** i

 **skladba Franza Schuberta: „Uspavanka“**

(udžbenik str. 58. i 59.)

Nadam se da vam se svidjela pjesma „Najdraža Rijeko“ i da ste je naučili pjevati. Svakako će nam dobro doći na sljedećem školskom izletu!

Obzirom da smo ušli u mjesec svibanj i da se iduću nedjelju obilježava Majčin dan, vrijeme je da naučimo pjevati i jednu pjesmu posvećenu majkama.

Nakon što pročitate riječi ove pjesme u udžbeniku, nađite ju na CD-u Pjevajmo i naučite pjevati kako biste vaše mame u nedjelju mogli iznenaditi i razveseliti.

Nakon toga poslušajte zadanu skladbu na CD-u Slušajmo i uz pomoć ponuđenih odgovora u udžbeniku odredite i napišite u bilježnicu IZVOĐAČE, UGOĐAJ i TEMPO (brzinu izvođenja) skladbe „Uspavanka“.

Riječ solist podrazumijeva da samo jedna osoba izvodi glazbeno djelo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 4.5.2020.

Slušanje:

FRANZ SCHUBERT

Uspavanka

IZVOĐAČKI SASTAV:

TEMPO:

UGOĐAJ:

ILUSTRACIJA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podsjećam vas da do sutra trebate napraviti vaše istraživačke zadatke iz PID. Jako im se veselim!

Pozdravlja vas vaša učiteljica Bojana!